Document ID: /roh_data/filtered/fineweb-2-filterrobots_roh.jsonl.gz/54010

2. liga
L'EHC San Murezzan batta ordaifer ils Dürnten Vikings cler cun 6:3. Era sche Dürnten è ì svelt en avantatg ha San Murezzan anc en l'emprim terz pudì egualisar ad 1:1. Er en il segund terz è Dürnten puspè ì en avantatg, ma quella giada han ils Engiadinais reagì pli spert ed intensiv ed èn ì en la segunda pausa cun 3:2.
Ed en il davos terz han ils Grischuns davent da l'entschatta mussà nua ch'il gieu giaja. Gia suenter trais minutas stevi 5:2 per San Murezzan. Dad omaduas varts hai vers la fin anc dà in gol ed il gieu è ì a fin cun ina clera victoria grischuna.
Lai-Valbella gudogna derbi grischun
Gist cun 7:1 finescha la partida tranter Lai-Valbella ed il CdH Engiadina. Ed ì èsi spert al cumenzament, cun trais gols per Lai-Valbella las emprimas sis minutas da la partida. Il sulet gol per ils Engiadinais è crudà en il segund terz, n'ha dentant gì nagin effect sin l'andament da la partida.
Tabella hockey 2. liga
My Hockey League
L'EHC Cuira ha pers cunter in da ses pli dirs adversaris, Huttwil – cun 3:4 suenter sajettar penaltis. Suenter dus terzs manava Cuira cun 1:0, grazia ad in gol en la quarta minuta. En la 46avla minuta han ils giasts lura pudì egualisar, e perfin ir duas giadas cun in gol en avantatg. Pir en la davosa minuta dal temp regular ha Cuira pudì egualisar al 3:3. Suenter ina prolungaziun senza gols, ha Huttwil lura fatg tut cler en il sajettar penaltis.
A chasa ha l'EHC Arosa pudì festivar ina victoria. Cun 5:2 han ils Grischuns gudagnà cunter Lyss. Suenter l'emprim terz era Arosa anc cun 1:2 en retard. Cun trais gols en il segund terz è il maletg lura sa midà. Il davos gol è lura crudà en la 50avla minuta – al resultat final da 5:2 per Arosa.
Tabella My Hockey League
1. liga
Il HC Partenz-Signuradi è stà giast a Lucerna – ed è turna cun tut ils trais puncts, grazia a la victoria da 2:1. En la quarta minuta èn ils Grischuns ids en avantatg, tras in gol da Curdin Lampert. Pir suenter 35 minutas hai lura dà il segund gol, il 2:0 tras Gianni Hertner. Lucerna ha bain anc pudì scursanir al cumenzament dal davos terz, dentant senza pudair volver il gieu.